WAARSKUWING: Foto’s van die egpaar in die hospitaal volg onderaan die berig. Dit kan moontlik sensitiewe kykers of kinders ontstel.

Niemand is nog in hegtenis geneem ná Dawie Keyser (67) en sy vrou, Sunita Keyser (68) op Kersdag op hul plaas Wolhuterskop in Hertzogville in die Vrystaat aangeval is nie.

Kapt. Sfiso Nyakane, woordvoerder van die Valke in die Vrystaat, het Dinsdag aan Maroela Media gesê die egpaar is omstreeks 21:20 oorval. “Die oortreders het drie vuurwapens uit die kluis gesteel en die man en vrou met knopkieries aangeval voor hulle agterop ŉ bakkie vasgemaak is,” het hy gesê.

Volgens Nyakane het die aanvallers met die egpaar weggery en Sunita het naby ŉ vulstasie in Boshoff van die bewegende voertuig afgespring. “Sy kon paramedici ontbied wat op hul beurt die polisie in kennis kon stel,” het hy bygevoeg.

Nyakane het gesê Dawie is later ongeveer 10 km buite die dorp langs die pad gevind. “Die bakkie is later verlate gevind op die R59 op pad na Dealesville.”

Hy het gesê die ondersoek duur voort. “Die polisie ondersoek ŉ saak van aanranding, gewapende roof en ontvoering.”

Maroela Media kon nog nie terugvoer van Vrystaat Landbou kry om te hoor hoe dit met die egpaar gaan nie.